Yazid bin Abdul Malik

Yazid bin Abdul Malik atau Yazid II (687-724) ialah khalifah kesembilan Kerajaan Bani Umaiyah yang memerintah dari tahun 720 sehingga kematiannya pada tahun 724. Beliau menggantikan saudaranya Umar bin Abdul Aziz dan memerintah hampir empat tahun sahaja.

 Latar belakang 
Yazid merupakan khalifah pertama yang berketurunan Bani Umaiyah dari keluarga kedua-dua ibu bapanya. Bapanya bernama Abdul Malik bin Marwan iaitu khalifah kelima Umaiyah manakala ibunya bernama Atikah binti Yazid.

Sebelum menjadi khalifah, Yazid telah dilantik sebagai gabenor di Jund Dimasyq. Semasa pemerintahan Umar, beliau telah dilantik sebagai pewaris khalifah.

 Pemerintahan 
Yazid telah dilantik menjadi khalifah setelah kematian Umar pada tahun 720. Pada mulanya Yazid berusaha untuk meneruskan corak pentadbiran Umar sehingga menimbulkan keresahan dalam keluarga Bani Umaiyah. Mereka seterusnya menghantar 40 orang ulama bagi bersaksi bahawa setiap tindakan khalifah tidak akan dihukum dan dipertanggungjawab. Yazid kemudiannya terpengaruh dengan kesaksian mereka lalu menukar corak pentadbiran khalifah seperti dahulu.

Semasa pemerintahannya, timbul pelbagai pemberontakan terutamanya dalam kalangan Khawarij. Peperangan tercetus antara mereka dengan kerajaan Yazid seterusnya mengakibatkan kematian ketua pihak Khawarij. Tentera Yazid juga berjaya menundukkan pemberontak dari wilayah Iraq.

Pasukan tentera juga telah dihantar ke Armenia, juga kawasan Transoxiana bagi mengukuhkan penguasaan Umaiyah di sana. Misi penaklukan juga diteruskan ke Duci Aquitaine di bawah Empayar Frank namun menerima kekalahan. Di kawasan Armenia, serangan telah dilancarkan ke atas bangsa Khazar dan berjaya menakluk beberapa kawasan sehingga menghampiri Samandar.

Yazid telah meninggal dunia pada tahun 724 setelah hampir empat tahun memerintah dan digantikan dengan Hisham bin Abdul Malik.

 Rujukan 

 Daftar buku 







Kategori:Kelahiran 690-an
Kategori:Kematian 724
Kategori:Khalifah Umaiyah abad ke-8
Kategori:Ikonoklasme